  Майя Бывальцева Удмуртилэн тӧроез Александр Бречалов Росси азьмуртлэн элькунысь приёмнояз шаерамы улӥсьёсын пумиськон ортчытӥз но юанъёссылы валэктонъёс сётӥз. Со сярысь улосвыл тӧролэн но кивалтэтлэн пресс-службазы ивортӥз. Дэри ёросысь Малиново гуртын улӥсьёс сюресэн герӟаськем ужпумъёсты ӝутӥзы. Гуртсэс Шабердӥ трактэн куинь иськем гинэ висъя, но сюресэз кемалась ӧз тупатъялэ, али со эсэпъёслы тупасьтэмен лыдъяське. Соин ик 26 номеро школаын дышетскись 50 пала пиналъёсты школа автобус нуллыны уг быгаты. Озьы ик карозь ялан ветлӥсь автобус но ӧвӧл. Александр Бречалов муниципалитетэз но элькунысь транспортъя но сюрес возёсъя министерствоез 15-тӥ коньывуонозь конкурс ужрадъёсты ортчытыны, подрядчикез бырйыны но таяз арын гопъёсты ӵошкытатыны косӥз. Собере школа автобус висъян но калыкез нуллон понна предприятиез быръён ужпумъёсты сэрттыны-пертчыны кулэ. Вуоно арлы сюресэз али ужась программаос улсын тупатъянэз эскерыны ӵектӥз.  Дэри ёросысь ик Старомихайловской гуртын мер транспорт дугдылон интыез умоятыны кулэ. Али 2 но ӝыны иськемысь матысь дугдылонниозь гуртоос, со пӧлын школае мынӥсь нылпиос, трасса кузя ветлоно луо. Александр Бречалов элькун кивалтэтэз музъемлэн кузёеныз юридик юанъёсты сэрттыны-пертчыны но 1-тӥ толсурозь павильонэз пуктыны косӥз. Воткаысь Южный микрорайонын выль школа кулэ. Азьвыл отын куинь дышетсконнизы вылэм, но пиналъёс ӧжыт вордскон вакытэ соосты огазеязы но 780 интылы 5 номеро школа гинэ кылиз. Али отын 1 сюрс 360 нылъёс но пиос дышетско. Сюлмаськонъёс ватсаса тодон-валан сётонэн, физкультура урокъёсты радъянэн вань. Александр Бречалов 825 интылы школа пуктон пумысен нырысь-валысь вераськонъёс вань шуыса виортӥз, ӵектонэз 2021-2022 аръёслы чаклам «Развитие образования» кун программае пыртыны луонлыкез эскерозы. Дырызъя воштӥськонъёс луыны быгатозы, но школаез ми одно ик пуктом Александр Бречалов, Удмуртилэн тӧроезИжкарысь Ленин ёросын тротуаръёсты но сюресэз выжон интыосты тупатъян сярысь юанэн трос нылпиё анай Анастасия Карманова вазиськиз. Новостроительной но Увинской ульчаос вожын ньыль переходъёс интые одӥг гинэ пусъемын. Отын ик тротуаръёсты но выльдыны кулэ. Удмуртилэн тӧроез сюресэз выжон интыосъя югдурез матысь дыре эскерыны оскытӥз, нош Новостроительной ульчаысь тротуаръёсты тупатъян, Клубной ульчаысен Баранов нимо ульчаозь, вуоно арлы ужанрадлыке пыртэмын. Тодэ вайытом, элькунын улӥсьёс Удмуртиез 2030-тӥ арозь азинтонъя стратегиез кылдытонэ пыриськыны быгато.    Тегъёс: Мерлык Ижкар сюресъёс школаос Дэри Вотка АлександрБречалов  